12. ข้อมูลอื่นที่เกี่ยวข้อง

เกียรติประวัติ

กลุ่มบริษัท อาปิโก มีความมุ่งมั่นและการพัฒนาอย่างต่อเนื่องเพื่อมุ่งสู่ความเป็นเลิศในด้านการผลิต
และตั้งเป้าหมายเพื่อเป็นองค์กรการผลิตระดับโลก บริษัท อาปิโก ไฮเทค จำกัด (มหาชน)
และบริษัทย่อย ต่างมุ่งมั่นพยายามจนได้รับความไว้วางใจและเกียรติบัตรต่างๆ
จากลูกค้าอันทรงเกียรติในหลายๆ ด้าน ดังตัวอย่างต่อไปนี้

บมจ. อาปิโก ไฮเทค ได้รับ “รางวัลผู้นำในด้านการผลิตแบบโตโยต้า” อย่างต่อเนื่องตั้งแต่ปี
2550 ถึงปี 2552 และบริษัทฯ เคยได้รับ
“รางวัลชนะเลิศการแข่งขันการปรับปรุงระบบการผลิตแบบโตโยต้า” ถึง 3 ปีติดต่อกัน (ปี 2547,
ปี 2548 และปี 2549) ซึ่งสืบเนื่องจากรางวัลนี้ บริษัทฯ จึงได้รับมอบหมายจากบริษัท โตโยต้า
มอเตอร์ (ประเทศไทย) ในการฝึกอบรมผู้ส่งมอบรายอื่น ๆ ของบริษัท โตโยต้า มอเตอร์
(ประเทศไทย)
อีกทั้งยังได้รับมอบหมายให้เป็นหนึ่งในบริษัทชั้นนำของประเทศไทยภายใต้โครงการพัฒนาบุคลากรในอุตสาหกรรมยานยนต์
(AHRDP) โดยความร่วมมือระหว่างประเทศไทยและญี่ปุ่น
เพื่อพัฒนาวิทยากรที่ปรึกษาในด้านระบบการผลิตแบบโตโยต้า หรือ Toyota Production System
(TPS) ซึ่งวิทยากรที่ปรึกษาของบริษัท อาปิโก ไฮเทค
จะได้รับมอบหมายให้เป็นผู้เผยแพร่ความรู้ที่ได้รับจากการอบรมในโครงการฯ
ทั้งในภาคทฤษฎีและปฏิบัติในการดำเนินกิจกรรม TPS
เพื่อนำไปถ่ายทอดแก่บริษัทผู้ส่งมอบขนาดกลางและขนาดย่อมอีก 12 บริษัท นอกจากนี้บริษัทฯ
ยังได้รับมอบหมายจากทางบริษัท ออโต้อัลลายแอนซ์ (ประเทศไทย)ให้เป็นผู้ฝึกอบรมผู้ส่งมอบรายอื่น
ๆ อีก 3 บริษัท ในโครงการพัฒนาเพื่อเพิ่มผลผลิต หรือ All AAT group Best Corporate
(A-ABC) ด้วยการพัฒนาและความร่วมมือเป็นอันดีระหว่างบริษัท อาปิโก และบริษัท โตโยต้า
มอเตอร์ ในปี 2555 บริษัท อาปิโก ไฮเทค ได้รับโล่เกียรติคุณรองชนะเลิศอันดับหนึ่ง “TPS
Final Presentation Activity 2012” จาก Toyota Co-Operation Club

บริษัท อาปิโก อมตะ จำกัด บริษัทย่อยในกลุ่มบริษัท อาปิโก มีการพัฒนาและปรับปรุงด้านคุณภาพ
ต้นทุน และการส่งมอบอย่างต่อเนื่อง โดยในปี 2555 บริษัทฯ
ได้รับโล่รางวัลและประกาศนียบัตรรางวัลรองชนะเลิศอันดับหนึ่ง
“ผู้ผลิตชิ้นส่วนดีเด่นด้านการส่งมอบ” จากบริษัท อีซูซุ (ประเทศไทย) จำกัด ซึ่งบริษัท อาปิโก
อมตะ ได้รับรางวัลนี้ต่อเนื่องมาเป็นปีที่ 5 นับตั้งแต่ปี พ.ศ. 2551 เป็นต้นมา นอกจากนี้ บริษัท
อาปิโก อมตะ ยังได้รับรางวัลในสาขาผู้ประกอบการอุตสาหกรรมชิ้นส่วนยานยนต์ดีเด่นแห่งปี
(ประเทศไทย) จากสถาบัน Frost & Sullivan ในปี 2552
โดยการประเมินจากตัวชี้วัดความสามารถในด้านการตลาดซึ่งแสดงให้เห็นความเป็นเลิศในภูมิภาคเอเชีย
แปซิฟิก และในปี 2553 บริษัท อาปิโก อมตะ
ยังได้รับรางวัลสถานประกอบการตัวอย่างการพัฒนาด้านวิศวการประจำปี
โดยกรมส่งเสริมอุตสาหกรรม
จากการผ่านเกณฑ์การพิจารณาคัดเลือกสถานประกอบการที่มีการประยุกต์และพัฒนาองค์กรดีเด่นในด้านวิศวการ

บริษัท อาปิโก ฟอร์จจิ้ง จำกัด (มหาชน) และ บริษัท อาปิโก พลาสติค จำกัด (มหาชน)
ซึ่งเป็นบริษัทย่อยในกลุ่มบริษัท อาปิโก ได้มีความมุ่งมั่นและปรับปรุงงานในสายการผลิตด้านต่างๆ
จนทำให้บริษัทฯได้รับรางวัลผู้ส่งมอบดีเด่นในด้านคุณภาพและการส่งมอบได้ตามเป้าหมายจาก บริษัท
ไทย ยามาฮ่า มอเตอร์ ในปี 2553 นอกจากนี้ กลุ่มบริษัท อาปิโก
ยังได้ให้ความสำคัญกับความปลอดภัยในการทำงาน ดังจะเห็นได้จากการที่บริษัท อาปิโก พลาสติค
ได้รับใบรับรองมาตรฐาน ด้านการบริหารและคุ้มครองความปลอดภัย อาชีวอนามัย
และสภาพแวดล้อมในการทำงาน ระดับจังหวัด จากกระทรวงแรงงานในปี 2554
และได้รับโล่ประกาศเกียรติคุณสถานประกอบการปลอดอุบัติเหตุ ระดับทองแดง
จากสถาบันความปลอดภัยในการทำงาน กรมสวัสดิการและคุ้มครองแรงงาน กระทรวงแรงงาน ถึง
3 ปี (ปี 2552, ปี 2554 และปี 2555)
จากการทำงานอย่างต่อเนื่องโดยไม่เกิดอุบัติเหตุถึงขั้นหยุดงานได้เกินกว่า 1 ล้านชั่วโมงการทำงาน
และบริษัท อาปิโก ฟอร์จจิ้ง จำกัด (มหาชน)
ได้รับโล่ประกาศเกียรติคุณสถานประกอบการสร้างเสริมสุขภาพดีเด่น
จากสำนักงานกองทุนสร้างเสริมสุขภาพ (สสส)
อีกทั้งได้มีการลงนามความร่วมมือและสัมมนาโครงการพัฒนาองค์กรเพื่อก้าวไปสู่ Happy
Workplace อย่างยั่งยืน เป็นปีที่ 2 ระหว่างกลุ่มบริษัท อาปิโก
กับทางสำนักงานกองทุนสร้างเสริมสุขภาพ (สสส.) ในปี 2555 อีกด้วย

กลุ่มบริษัทอาปิโก มีความมุ่งมั่นที่จะแสดงศักยภาพอย่างสูงสุด เพื่อให้ผลงานมีความโดดเด่น
และในขณะเดียวกันบริษัทฯ
มีปณิธานและคำมั่นสัญญาที่จะอนุรักษ์สิ่งแวดล้อมทั้งในสถานที่ทำงานและสภาพแวดล้อมโดยรอบ
เพื่อเป็นการยืนยันถึงระบบควบคุมคุณภาพและสิ่งแวดล้อมที่ได้มาตรฐานในการทำงาน บริษัทฯ
จึงทำการรับรองระบบคุณภาพมาตรฐาน ISO/TS 16949 และระบบจัดการสิ่งแวดล้อม ISO14001
อีกทั้งได้รับโล่ Q1 จากบริษัท ออโต้อัลลายแอนซ์ (ประเทศไทย)
สำหรับการรับรองการเป็นผู้ส่งมอบที่มีมาตรฐานระดับโลก

และเพื่อเป็นการพัฒนาปรับปรุงมาตรฐานในการทำงานให้อยู่ในระดับสูงสุด บริษัทฯ
ได้นำระบบปฏิบัติการ Oracle ERP
มาใช้ในกระบวนการทำงานเพื่อช่วยในการบริหารการส่งมอบผลิตภัณฑ์ในปี 2549
โดยใช้ระยะเวลาประมาณ 2 ปีในการพัฒนาระบบก่อนนำมาใช้ในการปฏิบัติงานจริง นอกจากนี้
บริษัทฯ ยังเป็นบริษัทแรกในประเทศไทยที่นำระบบ Oracle ERP
มาประยุกต์ใช้กับระบบการผลิตแบบ Lean ซึ่งจะช่วยให้บริษัทฯ สามารถลดปริมาณของเสีย
และลดความเสี่ยงที่อาจเกิดขึ้นในระหว่างการส่งมอบเพื่อให้การผลิตมีประสิทธิภาพและเพื่อผลประโยชน์สูงสุดของลูกค้า
ทั้งนี้
บริษัทฯได้มีการพัฒนาระบบและขยายผลอย่างต่อเนื่องไปยังบริษัทในเครือเพื่อให้เกิดมาตรฐานในการทำงานเดียวกันทั่วทั้งองค์กร

สำหรับธุรกิจของบริษัทฯในต่างประเทศ บริษัท นิว เอร่า เซลส์ (มาเลเซีย)
ซึ่งเป็นตัวแทนจำหน่ายรถยนต์และศูนย์บริการของรถยนต์ฮอนด้าในประเทศมาเลเซีย
ได้รับรางวัลตัวแทนจำหน่ายยอดเยี่ยม ระดับเหรียญเงิน ประจำปี 2555 (The 2012 Dealer of
the Year Silver Achiever) ซึ่งนับเป็นลำดับที่ 3 จากทั้งหมด 66
ตัวแทนจำหน่ายฮอนด้าในประเทศมาเลเซีย ซึ่งปีนี้เป็นปีแรกที่ทางฮอนด้า
มาเลเซียมีการมอบรางวัลนี้ โดยมีการประเมินผลงานของตัวแทนจำหน่ายในด้านยอดขาย
การบริการ โชว์รูมและศูนย์บริการ และการบริหารจัดการ และในงานเดียวกันนี้ บริษัท เทเนกา
เซเทีย รีซอสเซส ได้รับการเสนอสำหรับรางวัลผู้จัดจำหน่ายลำดับสองดีเด่น (The 2012 CEO
Award Tier 2 Dealer) ซึ่งเป็นรางวัลที่มอบให้แก่ตัวแทนจำหน่าย 20
ลำดับแรกจากตัวแทนจำหน่ายทั่วประเทศ 66 ราย

หลักสำคัญในการดำเนินธุรกิจของกลุ่มบริษัทอาปิโก

กลุ่มบริษัท อาปิโก ได้เฉลิมฉลองครบรอบ 25 ปีของการก่อตั้งบริษัทฯ ในปี 2553
จากจุดเริ่มต้นของการเดินทางที่ยากลำบากเมื่อ 25 ปีที่แล้ว
มาสู่ความสำเร็จและมีการเจริญเติบโตอย่างต่อเนื่อง ซึ่งนับว่า
บริษัทฯเป็นส่วนหนึ่งขององค์ประกอบที่สำคัญและมั่นคงถาวรในโครงสร้างของอุตสาหกรรมยานยนต์ในประเทศไทย

ด้วยความเชื่อมั่นในมาตรฐานและทักษะของแรงงานไทย บริษัท อาปิโก ไฮเทค
ได้เริ่มต้นธุรกิจจากการออกแบบและการผลิตอุปกรณ์จับยึดการประกอบรถยนต์เมื่อ 25
ปีที่ผ่านมาและได้พัฒนาก้าวหน้ามาสู่การผลิตแม่พิมพ์และชิ้นส่วนยานยนต์ต่างๆ (OEM Auto Parts)
ในปัจจุบัน บริษัทฯเป็นที่ยอมรับในฐานะหนึ่งในผู้ประกอบการที่มีความมั่นคง
ยั่งยืนในความเป็นเลิศทางด้านการผลิต
และมาตรฐานระดับโลกของบริษัทฯในการส่งมอบผลิตภัณฑ์ดังกล่าว
อีกทั้งยังมีการพัฒนาศักยภาพด้วยเทคโนโลยีจากทั่วโลกอย่างต่อเนื่อง

ภายใต้การดำเนินงานตามหลักปรัชญาที่เรียบง่ายของการเป็นองค์กรที่คล่องตัวและมีความสุขด้วยการบริหารที่โปร่งใสและมีความเป็นเลิศด้านธรรมาภิบาล
ตลอดระยะเวลาที่ผ่านมาบริษัทได้ตั้งเป้าหมายขององค์กรตามหลักเกณฑ์ SQCDEM ดังต่อไปนี้

-   Safety ความปลอดภัย: ความปลอดภัยต้องมาเป็นลำดับแรกเสมอ

-   Quality คุณภาพ: คุณภาพที่ในกระบวนการผลิตและความมุ่งมั่นที่จะบรรลุเป้าหมาย ‘0’ PPM

-   Cost ราคา: ความสามารถในการแข่งขันด้านราคา ด้วยต้นทุนที่ต่ำ

-   Delivery การส่งมอบสินค้า: การจัดส่งที่ตรงเวลาทุกครั้ง 100%
    ด้วยปรัชญาการผลิตแบบทันเวลาพอดี (JIT)

-   Engineering วิศวกรรม: ความตั้งใจที่จะปรับปรุงอย่างต่อเนื่อง
    (KAIZEN)ในด้านวิศวกรรม

-   Management การบริหารจัดการ: ด้วยการบริหารจัดการอย่างชาญฉลาด โปร่งใส
    และใส่ใจในรายละเอียด

บริษัทฯ ได้รับผลตอบรับที่ดีเยี่ยมจากการปฏิบัติตามหลักเกณฑ์ดังกล่าว ดังนั้นบริษัทฯ
จะยังคงยึดมั่นในการปฏิบัติตามหลักเกณฑ์ SQCDEM ซึ่งเป็นเป้าหมายหลักขององค์กร
เป็นแนวทางสำหรับการพัฒนาอย่างต่อเนื่องและนำไปสู่การเป็นผู้ผลิตระดับโลก

ทรัพยากรบุคคล การฝึกอบรม และการพัฒนา

ในการพัฒนาบุคลากรของบริษัทฯ
ทางบริษัทฯมุ่งเน้นให้บุคลากรได้รับการฝึกอบรมอย่างเหมาะสมกับตำแหน่งงาน
และไม่มุ่งเน้นในจำนวนชั่วโมงการอบรมพนักงานต่อคนต่อปีเท่านั้น ทั้งนี้
บริษัทย่อยในเครือของกลุ่มบริษัท อาปิโก จะกำหนดแผนการฝึกอบรมล่วงหน้าทั้งปี
จากการสำรวจความต้องการอบรมที่กำหนดขึ้นเบื้องต้นจากความเหมาะสมของตำแหน่งงานนั้นๆ
โดยกำหนดเป้าหมายการอบรมให้ตรงตามแผนงานที่วางไว้ในสัดส่วนร้อยละ 90
สำหรับอัตราส่วนร้อยละ 10 ที่เหลือสำหรับการอบรมที่ไม่ตรงตามแผน
ซึ่งระบบการฝึกอบรมดังกล่าวจะช่วยลดการฝึกอบรมที่ไม่จำเป็นหรือนอกเหนือจากหน้าที่การงานออกไป
และทำให้เกิดประสิทธิภาพในการอบรมมากขึ้น